สั่งลดภาษีอินฟราฯเกิน5ปี
คลังเปิดทางอ้าซ่าให้กองทุนอินฟราสตรัคเจอร์ ฟันด์สามารถลดหย่อนภาษีเพิ่มได้เกิน 5 ปี
10 ส.ค. 2554

คลังเปิดทางอ้าซ่าให้กองทุนอินฟราสตรัคเจอร์ ฟันด์สามารถลดหย่อนภาษีเพิ่มได้เกิน 5 ปี
นายอารีพงศ์ ภู่ชอุ่ม ปลัดกระทรวงการคลัง กล่าวว่า ได้ให้นโยบายกับทางสำนักงานเศรษฐกิจการคลัง (สศค.) และกรมสรรพากรไปศึกษารูปแบบสิทธิประโยชน์เพื่อสนับสนุนให้มีการจัดตั้งกองทุนโครงสร้างพื้นฐาน (อินฟราสตรัคเจอร์ ฟันด์) โดยให้สามารถหักลดหย่อยภาษีได้เกินกว่าปัจจุบันที่อนุญาตไว้แค่ 5 ปี 
นายอารีพงศ์ กล่าวว่า สาเหตุที่ต้องเพิ่มสิทธิประโยชน์ทางภาษีในการจัดตั้งกองทุนโครงสร้างพื้นฐาน เพราะหากเปรียบเทียบกับประเทศอื่นๆ จะพบว่ามีการให้สิทธิประโยชน์ทางภาษีมากกว่า 5 ปีแทบทั้งสิ้น หากไทยให้สิทธิประโยชน์แค่ 5 ปีจะไม่จูงใจในการลงทุน โดยคาดว่า จะสรุปผลทั้งหมดภายในเดือน มิ.ย.นี้เพื่อประกาศใช้
สำหรับการจัดตั้งกองทุนอินฟราสตรัคเจอร์ ฟันด์ นั้น ขณะนี้ทางคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ประกาศหลักเกณฑ์การจัดตั้งออกมาเป็นที่เรียบร้อย แต่ยังติดในเรื่องของสิทธิในการลดหย่อนภาษีที่น้อยเกินไป ทำให้ยังไม่มีการดำเนินการจัดตั้งมากนัก จนกว่าจะได้สิทธิประโยชน์ทางภาษีเพิ่มมากขึ้น
อย่างไรก็ตาม ในส่วนของสำนักงานคณะกรรมการนโยบายรัฐวิสาหกิจ (สคร.) ได้ผลักดันให้การไฟฟ้าฝ่ายผลิต (กฟผ.) การประปานครหลวง (กปน.) และการทางพิเศษแห่งประเทศไทย ดำเนินการจัดตั้งกองทุนอินฟราสตรัคเจอร์ ฟันด์ ขึ้นมาเพื่อนำเงินมาใช้ลงทุน ซึ่งคาดว่าในเวลาไม่นานนี้หน่วยงานต่างๆ จะเริ่มประกาศขายหน่วยลงทุนให้กับนักลงทุน โดย กฟผ. และ กปน. มีแผนระดมทุนรายละไม่น้อยกว่า 1 หมื่นล้านบาท
ขณะที่การทางพิเศษมีแผนจะออกกองทุนอินฟราสตรัคเจอร์ ฟันด์วงเงิน 2.6 หมื่นล้านบาท เพื่อนำมาเป็นทุนก่อสร้างโครงการทางด่วนสายใหม่ สายศรีรัชวงแหวนรอบนอกกรุงเทพมหานคร ระยะทาง 17 กิโลเมตร 
“กองทุนอินฟราสตรัคเจอร์ ฟันด์ เป็นการเพิ่มช่องทางลงทุนโครงสร้างพื้นฐานของประเทศ โดยไม่เป็นภาระงบประมาณ ซึ่งหน่วยงานต่างๆ สามารถนำเงินที่ระดมทุนมาได้ใช้ในการขยายการลงทุน และเป็นส่วนหนึ่งของงบสมดุลใน 5 ปี” นายอารีพงศ์ กล่าว
ทั้งนี้ หลักเกณฑ์ของกองทุนอินฟราสตรัคเจอร์ ฟันด์ กำหนดเงินทุนไม่ต่ำกว่า 2,000 ล้านบาท และมีนโยบายจะลงทุนในทรัพย์สินกิจการโครงสร้างพื้นฐานรวมกันไม่น้อยกว่า 1,500 ล้านบาท